DOKUMENT TA’ ĦIDMA TAL-PERSUNAL TAL-KUMMISSJONI Sinteżi Eżekuttiva tal-Valutazzjoni tal-Impatt /* SWD/2013/0332 final */





Sinteżi Eżekuttiva Valutazzjoni tal-Impatt dwar il-miżuri li jikkonċernaw is-Suq Uniku Ewropew għall-komunikazzjoni elettronika, u biex jinkiseb Kontinent Konness A. Hemm bżonn tittieħed azzjoni Għalfejn? X'inhi l-problema li qed tiġi indirizzata? L-Unjoni hi frammentata fi swieq nazzjonali distinti u għaldaqstant jonqosha Suq Uniku ġenwin għas-servizzi tal-komunikazzjoni elettronika. Ir-regoli tal-UE huma implimentati b'modi diverġenti, u għalhekk joħolqu ostakli għad-dħul u jagħmluha diffiċli u għalja għall-operaturi biex jipprovdu servizzi transfruntieri. Il-frammentazzjoni testendi għar-regoli neċessarji kollha speċifiċi għas-settur: awtorizzazzjoni biex joperaw b'regoli konsistenti, l-aċċess għal inputs ewlenin għal negozji fissi jew mobbli, regoli dwar il-ħarsien tal-utent aħħari; wieħed mill-akbar sintomi huwa l-ispejjeż mhux ġustifikati għall-komunikazzjonijiet minn fruntiera għall-oħra fi ħdan l-Unjoni. Il-frammentazzjoni mhijiex biss kwistjoni speċifika għas-settur, imma taffettwa bosta industriji oħrajn bħat-trasport u l-provdituri ta’ servizzi minn fruntiera għall-oħra (il-kummerċ, it-turiżmu, is-servizzi finanzjarji). L-operaturi Ewropej ma jistgħux igawdu biżżejjed l-ekonomiji ta’ skala u opportunitajiet ġodda ta’ tkabbir. Huma għadhom ma jagħmlux użu sħiħ mill-opportunitajiet offruti lilhom permezz tal-internet. Fl-istess waqt, il-konsumaturi għandhom inqas għażla, anqas servizzi ta' kwalità innovattivi, u xorta jkollhom iħallsu prezzijiet għaljin biex iċemplu lejn fruntiera oħra jew biex jikkomunikaw bil-vuċi jew bid-dejta meta jkunu qed jivvjaġġaw fl-Unjoni. X'mistenni tikseb din l-inizjattiva? Din l-inizjattiva għandha l-għan li tippermetti t-tlestija ta’ Suq Uniku Ewropew għall-komunikazzjoni elettronika. Jekk jitneħħew l-ostakli identifikati għas-Suq Uniku, permezz ta' inizjattiva waħda biss li tikkonċentra fuq it-tipi differenti tal-frammentazzjoni magħrufa, titrawwem kompetizzjoni akbar u tinħoloq l-innovazzjoni f'servizzi u f'applikazzjonijiet ġodda. Suq Uniku joħloq opportunitajiet għall-kumpaniji biex joperaw fuq skala akbar u jgħin lill-operaturi Ewropej biex isiru atturi globali aktar kompetittivi u jattira atturi ġodda fis-suq. X'inhu l-valur miżjud ta' azzjoni fil-livell tal-UE? Hemm bżonn miżuri fil-livell tal-UE biex tingħeleb il-frammentazzjoni attwali billi jiġu indirizzati l-konġestjonijiet identifikati u l-operaturi jkunu jistgħu jgawdu konsistenza regolatorja u inputs komuni sabiex jipprovdu servizzi fuq bażi pan-Ewropea. Il-miżuri fil-livell tal-UE jwasslu wkoll biex jonqos il-piż amministrattiv u regolatorju, joħolqu livell konsistement għoli ta' protezzjoni tal-konsumatur li jippromwovi l-fiduċja u l-kunfidenza u jagħtu għażla akbar lill-utenti. B. Is-soluzzjonijiet X'alternattivi strateġiċi leġiżlattivi u mhux leġiżlattivi tqiesu? Hemm alternattiva ppreferuta? Għalfejn? L-Alternattiva Nru 1 għandha l-għan li trawwem it-tlestija tas-Suq Uniku permezz ta' kordinazzjoni regolatorja. Din tindirizza l-problemi identifikati permezz tar-rakkomandazzjonijiet (l-Artikolu 292 tat-TFUE u l-Artikolu 19 tad-Direttiva Qafas) u bir-reviżjoni prevista ta' elementi fil-qafas regolatorju għas-servizzi u n-netwerks tal-komunikazzjoni elettronika, eż: id-Direttiva dwar is-Servizz Universali fl-2014 u r-Regolament dwar ir-Roaming fl-2016. L-Alternattiva Nru 2, l-alternattiva ppreferuta, fiha sett ta' miżuri leġiżlattivi integrati flimkien ma' miżuri mmirati li jistabbilixxu Suq Uniku komplut għas-servizzi tal-komunikazzjoni elettronika appoġġat b'kordinazzjoni aħjar tal-UE (billi tiddaħħal awtorizzazzjoni waħdanija tal-UE għall-provdituri Ewropej tal-komunikazzjoni elettronika, u l-provdiment tas-servizzi jsir skont regoli armonizzati tal-protezzjoni tal-konsumaturi, rimedji regolatorji konverġenti, aċċess għal inputs komuni bħall-ispettru, il-linji mikrija u l-bitstream, spazju uniku tal-konsumaturi li fih l-imposti għar-roaming u transfruntieri ma jibqgħux xkiel u li jiżgura aċċess għall-internet miftuħ). Din l-alternattiva tibni fuq il-qafas regolatorju attwali, u tippriżerva l-karatteristiċi ewlenin tiegħu (eż. l-analiżi tas-suq, is-sejbien tad-dominanza u l-impożizzjoni ta’ rimedji ex ante biex tkun żgurata kompetizzjoni effettiva), u tnaqqas il-pressjoni regolatorja maż-żmien jekk is-swieq juru li huma kompetittivi, u permezz ta' tibdiliet immirati għandha l-għan li tikseb aktar konsistenza regolatorja speċjalment għall-kumpaniji li joperaw f’aktar minn Stat Membru wieħed u, fl-istess ħin, tiżgura għall-utenti l-vantaġġi ta' Kontinent konness. L-Alternattiva Nru 3 hi bħall-Alternattiva Nru 2 fejn jidħlu l-miżuri iżda hi differenti minnha fl-istruttura tal-governanza. B'din l-alternattiva jiġi stabbilit regolatur uniku tal-UE li jkun responsabbli għall-implimentazzjoni u l-infurzar ta' servizzi pan-Ewropej, inklużi fil-qasam tal-ispettru kif jixraq, id f'id mar-regolaturi nazzjonali. Liema alternattiva u min jappoġġaha? Hemm grad kbir ta’ konverġenza dwar il-bżonn urġenti li tingħeleb il-frammentazzjoni identifikata tas-Suq Uniku għas-servizzi tal-komunikazzjoni elettronika. Madankollu l-fehmiet ma jaqblux dwar x'inhu l-aħjar mod biex dan jinkiseb, skont l-interessi ta' gruppi differenti ta' partijiet interessati. Xi partijiet interessati (notevolment l-operaturi eżistenti) jitolbu bidliet kbar, inkluż aktar konsistenza fl-approċċi regolatorji, kemm fin-netwerks fissi kif ukoll f'dawk mobbli, aktar prevedibbiltà u kontinwità, kif ukoll deregolamentazzjoni aktar sinifikanti. Madankollu, xi operaturi wrew tħassib dwar l-impatt ta' ċerti elementi ta' dawn il-proposti, notevolment ir-roaming u s-sejħiet internazzjonali, fuq id-dħul tagħhom. Partijiet oħra tal-industrija (inkluż min ifittex aċċess) jitolbu implimentazzjoni aħjar u aktar konsistenza fil-provdiment tal-prodotti tal-aċċess "virtwali". L-operaturi kollha tat-telekomunikazzjoni jaqblu dwar il-bżonn li tittejjeb il-kordinazzjoni fl-istrateġija tal-ispettru sabiex ikun hemm aktar spettru għas-servizz tal-broadband f'ambjent regolatorju li jiffavorixxi l-istabbiltà u l-investimenti. L-organizzazzjonijiet tal-konsumaturi jitolbu li jitneħħew spejjeż artifiċjali (eż. għar-roaming) li jinħolqu meta l-konsumaturi jużaw is-servizzi xħin jaqsmu l-fruntieri. Bosta provdituri tas-servizzi (trasport, navigazzjoni, loġistika) jargumentaw ukoll favur it-tmiem tal-imposti għar-roaming sabiex jiġu żviluppati mudelli kummerċjali innovattivi. Dawn jinsistu wkoll biex titneħħa d-diskrminazzjoni li ġejja mill-ibblokkar u t-trażżin tas-servizzi. L-utenti l-kbar tal-industrija kif ukoll l-SMEs, inklużi l-intraprendituri tal-internet u dawk li għadhom jibdew, saħqu kemm l-aċċess għal konnettività ta' kwalità għolja hu importanti għall-kompetittività, li bih pereżempju jkunu jistgħu jaħtfu l-benefiċċji tal-cloud computing u tal-applikazzjonijiet tas-servizzi tal-komunikazzjoni bejn apparat u ieħor. Qed ikun hemm tħassib dejjem akbar dwar in-nuqqas ta' kopertura tal-broadband u l-konġestjoni fin-netwerks tal-mowbajls. F'dibattitu strateġiku li sar fil-Kunsill tat-Trasport, it-Telekomunikazzjoni u l-Enerġija fis-6 ta' Ġunju 2013, għadd ġmielu ta' Delegazzjonijiet appoġġaw l-għan tat-tlestija ta' Suq Uniku tat-Telekomunikazzjoni, b'enfasi fost l-oħrajn fuq li tkun żgurata kompetizzjoni vigoruża, tiġi promossa alternattiva aħjar għall-konsumaturi, tiġi indirizzata n-newtralità tal-Internet, jiġi indirizzat ir-roaming b'mod proporzjonat, tkun żgurata aktar konsistenza regolatorja, jiġi evitat arbitraġġ regolatorju u tkun żgurata kordinazzjoni aktar mill-qrib tal-approċċi nazzjonali tal-ispettru. Għadd kbir ta' delegazzjonijiet esprimew tħassib dwar iċ-ċentralizzazzjoni tal-istrateġija permezz ta' regolatur Ewropew uniku u/jew l-awtorizzazzjoni ċentrali tal-UE u l-assenjazzjoni ta' spettru. Il-Parlament Ewropew diġà tlaqqa' tliet darbiet biex jiddiskuti l-proposti li ġejjin. L-MEPs saħqu b'mod partikolari fuq il-bżonn li bħala parti minn Suq tassew Uniku għas-servizzi tal-komunikazzjoni elettronika, għandu jitneħħa r-roaming, jiddaħħlu regoli ċari u stretti dwar in-newtralità tal-internet u jkun żgurat livell għoli ta' protezzjoni tal-konsumaturi. L-MEPs saħqu wkoll fuq il-bżonn ta' realiżmu u valutazzjoni tal-proposti l-ġodda mil-lat ta' aspettattivi u restrizzjonijiet fil-ħin. Ċ. L-impatti tal-Alternattiva Ppreferuta X'inhuma l-benefiċċji tal-alternattiva ppreferuta (jekk hemm, inkella dawk ewlenin)? Il-benefiċċju dirett ewlieni ta' Suq Uniku għas-servizzi tal-komunikazzjoni elettronika hu stmat li jkun jilħaq EUR 110 biljun kull sena. Barra minn hekk, l-effetti konsegwenzjali pożittivi fuq setturi oħra huma mistennija jkunu bosta għaxriet ta' biljuni ta' kisbiet potenzjali kull sena. Il-benefiċċju tal-alternattiva ppreferuta, fil-konfront tal-oħrajn, huwa li hi tibni fuq leġiżlazzjoni u governanza eżistenti u li tiffoka fuq l-aspetti essenzjali tal-problemi ta' frammentazzjoni identifikati, mingħajr ma twassal għal ċentralizzazzjoni bla bżonn, u għaldaqstant hija approċċ realistiku għall-kisba ta' dawn il-benefiċċji b'pass aktar mgħaġġel u aktar żgur minn dak tal-alternattivi l-oħra. L-alternattiva ppreferuta hija risposta pragmatika għall-problemi sinifikanti b'mod partikolari fir-rigward tal-ispettru, u tiżgura disponibbiltà f'waqtha sabiex jiġu evitati l-konġestjoni jew il-kollass tan-netwerks. L-ewwel nett, is-setturi direttament relatati bħalma huma tal-manifattura tat-tagħmir tat-telekomunikazzjoni, l-iżviluppaturi tal-applikazzjonijiet u l-industrija tal-kontenut se jibbenifikaw minnufih minn suq Ewropew tat-telekomunikazzjoni aktar dinamiku. It-tieni, is-setturi bħalma huma tal-industrija tal-karozzi, is-settur tal-loġistika jew is-settur tal-enerġija se jibbenefikaw minn konnettività mtejba fis-Suq Uniku u minn żieda fil-produttività, pereżempju b'applikazzjonijiet cloud aċċessibbli kullimkien, oġġetti konnessi u possibbiltajiet għall-provdiment integrat tas-servizzi lil partijiet differenti tal-kumpanija. It-tielet, l-amministrazzjonijiet pubbliċi u s-servizzi ġenerali, b'mod partikolari s-settur tas-saħħa, se jibbenefikaw ukoll minn disponibbiltà usa' tas-servizzi tal-gvern elettroniku u tas-saħħa elettronika. B'mod partikolari, is-Saħħa Elettronika għandha l-potenzjal li tipprovdi kura ta' kwalità aħjar b'ħafna inqas spejjeż. Fl-aħħar nett, il-konsumaturi Ewropej jibbenefikaw minn aktar għażla, servizzi aktar innovattivi u servizzi ta' kwalità aħjar. L-alternattiva ppreferuta tista' tilħaq l-għan mixtieq mingħajr ma toħloq piżijiet amministrattivi ġodda. X'inhuma l-ispejjeż tal-alternattiva ppreferuta (jekk hemm, inkella dawk ewlenin)? Ir-reġim regolatorju simplifikat propost ma joħloqx spejjeż regolatorji u amministrattivi għall-kumpaniji; anzi, dan inaqqashom. Ċerti miżuri jistgħu jwasslu biex jonqsu xi sorsi ta' dħul għall-operaturi. Kieku r-roaming u s-sejħiet intra-UE kellhom jiġu pprovduti bir-rati domestiċi, l-agħar sitwazzjoni possibbli tkun li jkun hemm telf ta' EUR 1.650 miljun mid-dħul annwali li jirriżulta mit-telf fid-dħul mir-roaming u tnaqqis ta' EUR 700 miljun fid-dħul marbuta ma’ sejħiet internazzjonali (jiġifieri meta ma jitqisux l-effetti tal-elastiċità tal-prezzijiet jew kriterju ta' użu raġonevoli għar roaming). Għalhekk, fir-realtà, x'aktarx li l-impatti jkunu ferm iżgħar. Minbarra dan, telf mid-dħul tal-operatur ried iseħħ xorta waħda, notevolment minħabba r-Regolament dwar ir-Roaming (li jeżiġi li għandha tixxejjen id-differenza bejn ir-roaming nazzjonali u internazzjonali sal-2016) u minħabba ż-żieda fil-kompetizzjoni u l-bidla teknoloġika (pereżempju, il-VoIP). Min-naħa l-oħra, il-qafas se jippermetti sorsi ġodda ta' dħul, kundizzjonijiet aħjar għall-użu tal-ispettru u ekonomiji ta' skala li jridu jiġu sfruttati. Kif se jintlaqtu n-negozji, l-SMEs u l-mikrointrapriżi? L-alternattiva ppreferuta — billi jitneħħew l-ostakli għal din it-tip ta' konnettività — ittejjeb il-produttività u toħloq opportunitajiet kummerċjali ġodda għal kulħadd. Bir-regoli l-ġodda jkun eħfef għall-provdituri tas-servizzi tal-web biex jixtru konnettività ta' kwalità xierqa li tkun adattata għas-servizzi provduti, filwaqt li l-kwalità ġenerali tal-aċċess għall-internet se titjieb fl-Ewropa u taqdi lill-provdituri u lill-utenti kollha tas-servizzi bbażati fuq l-internet. Se jkun hemm impatti sinifikanti fuq il-baġits u l-amministrazzjonijiet nazzjonali? L-għażla ta' Regolament bħala strument leġiżlattiv ma timplika ebda spiża tat-traspożizzjoni jew tal-implimentazzjoni għall-awtoritajiet pubbliċi. Għall-amministrazzjonijiet, l-impatt fit-tul tal-miżuri proposti jkun ukoll ta' ġid b'mod ġenerali peress li maż-żmien, id-dħul ogħla mill-ispettru jżid l-introjtu mit-taxxa. Madankollu, jista’ jkun hemm xi nuqqasijiet jekk ma jiġux segwiti l-aħjar prattiki. X'aktarx li kordinazzjoni regolatorja aħjar bejn l-awtoritajiet ma jkollhiex bżonn riżorsi addizzjonali. Se jkun hemm impatti sinifikanti oħra? Suq Uniku għas-servizzi tal-komunikazzjoni elettronika jirfed is-suq uniku diġitali u għalhekk l-effetti pożittivi se jitferrxu fuq l-ekonomija diġitali usa'. D. Is-segwitu Meta se tiġi riveduta l-istrateġija? Wara erba' snin, il-Kummissjoni se tevalwa l-impatt tal-miżuri proposti, bil-ħsieb li tipproponi aġġustamenti xierqa jekk ikunu meħtieġa.